Zsidó Levél X.
Aki képes megtisztítani a lelkedet
Zsid 9,1-28
Lekció: 1Móz 15,1-21; 2Móz 24,1-11
A Zsidó levél 9. fejezete az előző részben elkezdett gondolatra épít: Jézus Krisztus a jobb szövetségnek, az új szövetségnek a közbenjárója. E fejezet nélkül sokkal szegényebbek lennénk lelkileg, mert nem látnánk olyan teljesen Krisztus áldozatának megtisztító erejét, és nem értenénk azt a szoros kapcsolatot sem, amely az ószövetséget az újszövetséghez köti. Ez utóbbival fogunk először foglalkozni.
1. Az Ószövetség Isten szava
Néha megtéveszthet az, ahogy az újszövetségi szerzők az Ószövetségről nyilatkoznak. Pál azt mondja az ószövetségi törvényről, hogy az „erőtlen és gyarló” (Gal 4,9), „a halálnak betűkkel kőbe vésett szolgálata” (2Kor 3,7), „a kárhoztatás szolgálata” (2Kor 3,9), a „törvény átka” (Gal 3,13). A Zsidó levél szerzője pedig azt írja, hogy az ószövetség „nem kifogástalan” (Zsid 8,7), „elavult” (Zsid 8,13), „testi rendszabályok” (Zsid 9,10), amelyek „nem képesek lelkiismeretben tökéletessé tenni” (Zsid 9,9). 
Mindezek alapján az a kép alakulhat ki bennünk, miszerint az ószövetség rossz, idejétmúlt, szükségtelen, így azzal nem kell törődni. Pedig nem erről van szó. Nem szabad elfelejtenünk, hogy amikor Pál vagy a Zsidó levél szerzője így beszél az ószövetségről, sosem abszolút értelemben, hanem mindig hasonlítva teszi. Más szóval mondva: a szent írók sosem önmagában az Ószövetséget ítélik értéktelennek, hanem az Újszövetséghez hasonlítva értékelik így. Nem arról van szó, hogy az Ószövetség rossz, csupán arról, hogy az Újszövetség alatt többet, jobbat, nagyobb kiváltságot és szabadságot kapunk – bolondok lennénk, ha mindezekkel nem élnénk. Ám ettől még az Ószövetség továbbra is hasznos marad Isten népének. Hasonlíthatnánk ezt a szorzótáblához. Iskoláskorunkban fejből meg kellett tanulni legalább a tízes szorzótábláig, ám ma lehet, hogy ritkán használjuk. Kényelmesebb, ha egy számológépet vagy mobilt használunk erre a célra. Azonban ez még nem jelenti, hogy a szorzótábla ismerete felesleges volna. Csupán azért, mert túlléptünk rajta, az alapok ismerete igencsak hasznos.
Erre világít rá a mostani fejezet is. Bár a fő téma továbbra is az Ó- és Újszövetség összehasonlítása, és az Újszövetség kiválóbb voltának bemutatása, azonban a szerző jó pár dolgot elmond, ami segíthet jobban értékelni az Ószövetséget, és buzgóbban tanulmányozni azt.
A fejezet a szent sátor leírásával kezdődik: „1Az első szövetségnek is volt tehát istentiszteleti rendje és földi szent helye. 2Mert sátrat építettek…” Majd ezután a sátor rövid leírása következik, amelyet az Ószövetség hosszú oldalakon keresztül részletez. Mondhatnánk, hogy ez ma már nem érdekes, egy letűnt kor istentiszteletének tartozéka. Azonban mit mond a Zsidó levél? Hogy a sátor és a hozzá kapcsolódó ceremóniák „a mennyei dolgok képmásai”, az igazi szentély „másolata”! Úgy tűnik, hogy az Ószövetség felesleges? Dehogy! A sátor, a templom, a papok, a tisztasági vagy étkezési törvények, az áldozatok – minden az Ószövetségben kapcsolatban áll a mennyel. Az előírások nem ötletszerűen, jöttek Isten szájából, nem is csupán azért, mert gyakorlati szempontból ez volt kedvező. Még csak az sem volt a fő indok, hogy Isten ezáltal egészségügyileg óvja a népét. Hanem az, hogy ezeken keresztül a mennyről és a mennyei dolgokról tanítsa népét. A szentek szentje különösen Isten dicsőségére és szentségére mutatott. Az áldozatok a bűn súlyára és Krisztus tökéletes áldozatára. A tisztulási törvények a lelkiismeret megtisztításának folyamatára. Az étkezési előírások arra, hogy Isten határozza meg, mi a tiszta és mi a tisztátalan. Az Ószövetség minden átmeneti, elmúló részletében ott rejlett egy lecke, ami az örök sorsunkat érinti.
Ezt erősíti a 8. vers is: „8A Szentlélek ezzel azt jelenti ki…” Értjük? Az Ószövetségen keresztül a Szentlélek Isten szól! És nemcsak szólt, hanem szól ma is hozzánk. Az Ószövetség nem egy lejárt lemez, amelyet most már félretehetünk, mert nincs szükségünk rá. A teljes Írás Istentől ihletett és hasznos a tanításra, feddésre, megjobbításra, igazságban való nevelésre (2Tim 3,16). Az Ószövetség aktuális, és tanít minket a mostani időben is.
E fejezet különösen két tanítást emel ki az Ószövetségből. Egyrészt a távolságot Isten és a nép között. „7a másodikba azonban évente egyszer egyedül a főpap mehetett be, azzal a vérrel, amelyet magáért és a nép bűneiért áldozott. 8A Szentlélek ezzel azt jelenti ki, hogy addig nem nyílik meg az út a szentélybe, amíg fennáll még az első sátor.” A szent sátor két részből épült fel. Az elsőbe a papok naponta beléptek, azonban a másodikba, a szentek szentjébe, Isten közvetlen közelébe senkinek nem volt bejárása – csak a főpapnak az év egyetlen napján egy rövid, pár perces rituáléra. A Szentlélek ezzel azt üzente, hogy Isten jelenlétébe még nem szabad az út. A bűn, amely elválasztja Istent az embertől, még nincs félretéve, nem lett kezelve. 
Ezt erősíti a következő tanítás is: „9Ez példa a jelen számára, miszerint olyan ajándékokat és áldozatokat mutatnak be, amelyek nem képesek lelkiismeretében tökéletessé tenni a szolgálattevőt. 10Ezek csak ételekre meg italokra és különböző mosakodásokra vonatkozó testi rendszabályok, amelyek az új rendelkezés idejéig kötelezők.” A bűn nincs kezelve – ezt mutatja az is, hogy az ószövetségi áldozatok csupán „testi rendszabályok” voltak, amelyek nem voltak képesek tökéletessé tenni a lelkiismeretet, azaz nem voltak képesek megtisztítani, és elvenni a bűn súlyát. 
Vagyis miről beszél az Ószövetség, kedves budapesti gyülekezet? Jézus Krisztusról, Isten Bárányáról, aki elveszi a világ bűneit, és Istent a „mi Atyánk”-ká teszi. Jézusról, aki áldozatával képes tökéletesen megtisztítani a lelkiismeretet. Az Ószövetség az akadályok, a bűn és Isten távolságának bemutatásával a Krisztus iránti étvágyunkat akarja felkelteni.
Mindebből egy nagyon fontos dolog következik, szeretett testvérek. Hallom néha, hogy nehézséget okoznak az Ószövetség részei. Ahogy eléritek Mózes harmadik könyvét a rengeteg áldozati előírással, a szent sátor és templom építéséről szóló aprólékos leírást vagy a nemzetségtáblázatokat, a bibliaolvasási kedvetek meglankad, és néha panaszkodtok. Megértem, hogy nehezebbek ezek a részek, mint a történetek vagy az Újszövetség levelei. Tudom, hogy sokszor első vagy második olvasásra sem tudjuk, hogy mi lelki jót nyerünk az adott szakaszból. Ám ez még nem jogosít fel minket arra, hogy hanyagoljuk Isten Igéjét! Nem tudom, szembesülünk-e azzal, hogy amikor az Ószövetség „nem olyan érdekesnek” tűnő részeit olvassuk, ugyanúgy a Szentlélek Istennek az Ő népéhez szóló szavát halljuk. Ő ezt nemcsak az akkori kor választottai, hanem a mi számunkra is lejegyezte. Az Ige azt mondja, hogy még a vörös tehén hamva is Krisztusról beszél nekünk! (Zsid 9,13-14)

Igaz, hogy több mint két-háromezer év távolság választ minket azok keletkezésétől. Mindezért sokkal nehezebben értjük Isten akkori szavát. Ezért segítséghez kell folyamodnunk: mindenekelőtt az imádsághoz, hogy a Lélek adjon nekünk világosságot, de azon túl lehet, hogy bibliamagyarázatokat, könyveket kell az Ige mellé olvasnod, hogy megértsd az adott rész történelmi vagy kulturális hátterét. Továbbá kérhetsz segítséget érettebb keresztyénektől vagy a lelkészedtől is. Igen, az Ószövetség megértése erőfeszítéssel fog járni, nem jön automatikusan. Ám az, hogy nehéz egy rész megfejtése, nem jogosít fel téged, keresztyén testvérem arra, hogy megvesd, elhanyagold, netalán panaszkodj Isten élő és tökéletes beszéde miatt! Olvassátok és értsétek az Ószövetséget, kedves gyülekezet!
2. Az Újszövetség pedig folytatja, és beteljesíti azt
Ám ez természetesen nem jelenti, hogy az Újszövetséget hanyagolnunk kellene. Az Ó- és az Új nem ellentétben áll egymással, hanem sokkal inkább egymásra épül. Az Újszövetség segít igazán megértetni velünk az Ót. Olyan ez, mintha a történelemtanulás során nem vennénk figyelembe, hogy eltelt azóta pár évszázad. Mintha a mai magyar jogrendszert Werbőczy István 1514-es Hármaskönyve alapján akarnánk megérteni. Nagyon fontos volt ez a törvénygyűjtemény, bizonyos részei a második világháború végéig érvényben voltak. Azonban a mai viszonyokat nem érthetjük meg teljesen azokból. Hasonlóan van szükségünk az újszövetségre is. Az újszövetség tárja fel előttünk az ószövetség igazi értelmét, és mutat annak beteljesülésére: Jézus Krisztusra. A mostani rész különösen két dolgot mond el nekünk Jézus munkájáról.
Krisztus áldozata tökéletes. Az első, hogy Krisztus minden korábbinál tökéletes áldozatot mutatott be. „12[Krisztus] nem bakok és tulkok vére által, hanem az ő tulajdon vére által ment be egyszer s mindenkorra a szentélybe, és örök váltságot szerzett. 13Mert ha a bakok és bikák vére meg a tehén hamva a tisztátalanokra hintve megszentel a test tisztaságára, 14mennyivel inkább Krisztus vére, aki az örökkévaló Lélek által önmagát áldozta fel szeplőtelenül Istennek, megtisztítja lelkiismereteteket a holt cselekedetektől, hogy az élő Istennek szolgáljatok.”
Krisztus áldozata meghaladta az ószövetségi áldozatokat. Az ószövetségben értelemmel nem rendelkező, lélek nélküli állatokat áldoztak, azonban az Újszövetség áldozata a tökéletes Isten-ember, Jézus Krisztus élete volt. De miért volt erre szükség? – kérdezheted. Miért kellett Jézusnak meghalni? Miért nem volt elég az állatok feláldozása? Miért nem talált ki Isten valamilyen más módot?
A választ a következő versek rejtik: „15És ezért új szövetség közbenjárója ő, mert meghalt az első szövetség alatt elkövetett bűnök váltságáért, hogy az elhívottak elnyerjék az örökkévaló örökség ígéretét. 16Mert ahol végrendelet van, ott szükséges, hogy bekövetkezzék a végrendelkező halála, 17mivel a végrendelet csak halál után jogerős, különben amíg a végrendelkező él, nem érvényes.”

Sajnos ezen a ponton szinte az összes magyar fordításba bekerült egy pontatlanság, ami nehezen teszi érthetővé ennek a szakasznak a jelentését. A kérdéses szó a végrendelet, ez görögül diathéké, ami a görög nyelvben egyaránt jelent szövetséget és végrendeletet. Vagyis amikor a 15-18. verseket olvassuk, a görögben nem szerepel külön szó a szövetségre és a végrendeletre, hanem végig egy szó szerepel. A magyar fordítások pedig ezt sajnos kétféle módon adják vissza, ami véleményem szerint nem szerencsés. A szerző végig egy fogalomról beszél. A 15. versben világos, hogy az Isten és az ember közti szövetség a téma, hiszen egy végrendeletben nincs szükség közbenjáróra. A 16. vers ezt a gondolatot folytatja: „15És ezért új szövetség közbenjárója ő, … 16mivel a végrendelet/szövetség csak halál után jogerős…” A 15-16. versek a mivel kötőszóval vannak összekapcsolva: ha tehát a 15. vers a szövetségről beszél, akkor a 16. versnek is arról kell szólnia. Ugyanez a kapcsolat figyelhető meg a 17-18. versekben: „17mivel a végrendelet/szövetség csak a halál után jogerős… 18Innen van az, hogy az első szövetséget sem vér nélkül léptették érvénybe.” Ismét csak a 18. vers a 17-ben kifejezett fogalomra utal vissza: a szövetségben az egyik félnek meg kellett halnia, és ennek bizonyítéka, hogy az első, mózesi szövetségnél is állatok haltak meg. A 18. vers visszautalásának nincs értelme, ha a 17-ben nem a szövetségről van szó. Tehát legjobb azt levonnunk, hogy végig szövetségről beszélnek ezek a versek.
Akkor miért fordítják mégis végrendeletnek a 16-17. versekben? Azért, mert nehezen tudnak mit kezdeni az itt szereplő gondolattal: „16Mert ahol végrendelet/szövetség van, ott szükséges, hogy bekövetkezzék a végrendelkező/szövetségkötő halála, 17 mivel a végrendelet/szövetség csak halál után jogerős.” A „végrendelet” mellett érvelők azt mondják, hogy a szövetségben nincs szükség a szövetséget kötő halálára, ez csak a végrendelet esetében igaz.
 A probléma az, hogy figyelmen kívül hagyják a bibliai (és közel-keleti) szövetségkötési ceremóniákat. Ha visszagondolunk Ábrahám Istennel való szövetségkötésére (1Móz 15, vö. a Sínai-hegy alatti szövetségkötéssel, 2Móz 24), a halál része volt a szövetségkötési ceremóniának.  Ábrám az ókori szövetségkötés szokását követi: az állatokat megöli és kettévágja. Ez azt szimbolizálta, hogy milyen komoly dolog a szövetség: életről-halálról szól – ezt jelképezték a levágott állatok. A levágott állatok között kellett a kisebb, esküvő félnek átsétálnia, hogy emlékeztesse őt a szövetségszegőnek a büntetésére: „Úgy történjen velem, ahogy ezekkel az állatokkal, ha nem tartom meg a szövetséget.”

Az Istennel való szövetség nem volt kis dolog: megszegése átkot és halált vont az ember fejére. Ezt az átkot pedig bűneinkkel a magunk fejére vontuk. Megérdemeljük, hogy mi is a kettévágott állatok sorsára jussunk. Bűnös voltunk miatt vérontás nélkül nincs már bocsánat (22. v.).
E ponton értjük meg Jézus szerepét. Ő, a szövetség közbenjárójaként meghalt a szövetségben elkövetett bűnök váltságáért. Erre csak Ő volt képes, aki teljesen ember, de nem csupán ember, hanem tökéletes Isten-ember volt. Ezért mondja a Zsidó levél, hogy Jézus áldozata nagyobb, mint a „bakok és tulkok vére”. Egyetlen más főpap sem ajánlhatta volna fel életét áldozatul, hiszen minden főpap bűnös volt. Ezért volt az állatáldozatok véget nem érő sora: emlékeztettek, hogy az állatok feláldozásával soha nem oldódik meg a bűn problémája. Ám Krisztus jött, és helyettünk átvállalta a szövetségbeli bűnöket.
Tette mindezt önként – mert semmi más esély nem volt a szabadulásra. Belegondoltunk abban, hogy a szégyenletes kereszten a tökéletes Isten-ember szenvedett? Vajon ha lett volna bármilyen más mód arra, hogy a bűneinket eltöröljünk – nem inkább azt választotta volna Isten szeretett Fia halála helyett? Ha évezredek szenvedése, emberek ezreinek feláldozása megoldotta volna a bűn problémáját, akkor nem ez lett volna a kívánatos út? Isten Fiának egyetlen jajszava, vércseppje drágább lett volna ezeknél. Ám az Úr Jézus mégis önként feláldozta tökéletes önmagát – és mi így ingyen megszabadultunk. Egyetlen áldozatával megtisztított minket. Többé nincs szükség más bűnért való áldozatra, sem Krisztus áldozatának a megismétlésére. Az, amit Ő végzett tökéletesen elég.
Krisztus áldozatának eredménye. Mit hozott mindez számunkra? Mindent! Először is: „12…az ő tulajdon vére által ment be egyszer s mindenkorra a szentélybe, és örök váltságot szerzett.” Ez az áldozat nem olyan volt, mint az ószövetségi állatáldozatok, amelyek csupán testi rendszabályok voltak. Krisztus áldozata méltó volt a mennyei szentélyhez. Ez már teljesen, végérvényesen elmozdította az akadályt, ami Isten és az ember között volt. Jézus vérével most már mi is beléphetünk a mennyei szentélybe. Bűneink többé nem tesznek alkalmatlanná az Istennel való közvetlen közelségre. Ahogy Jézus áthatolt az egeken, és bejutott e mennyei szentek szentjébe, és ott most is Isten előtt van, ez ígéret ránk nézve is, hogy mi is el fogunk jutni oda, hiszen Jézus megnyitotta előttünk az utat. 
Másodszor: „14… Krisztus vére, aki az örökkévaló Lélek által önmagát áldozta fel szeplőtelenül Istennek, megtisztítja lelkiismereteteket a holt cselekedetektől.” Krisztus áldozata megtisztítja a lelkiismeretünket. A 28. vers azt mondja: „28úgy Krisztus is egyszer áldoztatott fel, hogy sokak bűnét eltörölje.” Ha te Jézus Krisztusban vagy, szeretett testvérem, akkor Krisztus a te bűneidet eltörölte. Szenvedésével kifizette, és így úgymond megsemmisítette azokat. Isten egyetlen bűnödért sem vádol Krisztus miatt. Mindent megbocsátott. Úgy néz rád, úgy kezel téged, úgy szeret téged, mint akinek egyetlen bűne sincs, hanem bele vagy teljesen burkolva Jézus tökéletességébe. Nincs bűn, bukás, gyengeség, hiba, amely elválaszthatna Istentől. Nincs, amit takargatnod kellene Isten vagy emberek előtt. Terhel a bűnbánat? Furdal a lelkiismeret? Nézz fel a keresztre, és imádban menj Jézushoz, aki eltörölte a bűneidet!

Azonban világossá kell tennünk, hogy Jézus munkája nem mindenkié. Nem minden ember Isten gyermeke. Jézus nem halt meg mindenkiért, hanem ahogy írja: „15És ezért új szövetség közbenjárója ő, mert meghalt az első szövetség alatt elkövetett bűnök váltságáért, hogy az elhívottak elnyerjék az örökkévaló örökség ígéretét.” Jézus azokért halt meg, akiket Isten az örök életre kiválasztott és elhívott. Csupán azért, mert ember vagy, templomba jársz vagy éppen hallgatod ezt az igehirdetést, Krisztus áldozata még nem a tiéd. Ám Isten most is hív téged, hogy légy az Ő gyermeke. Ha hallod Isten hívását, vágysz az Ő közelségére és bűnbocsánatára – most, az alkalom után vagy később magányodban könyörögj az Úrhoz, hogy Krisztusért könyörüljön rajtad. Szólj, ha ebben bármikor is tudok segíteni. E pillanatban Isten hív téged az örök életre.
Harmadszor pedig Krisztus munkája késszé tesz a szolgálatra: „14… Krisztus vére, aki az örökkévaló Lélek által önmagát áldozta fel szeplőtelenül Istennek, megtisztítja lelkiismereteteket a holt cselekedetektől, hogy az élő Istennek szolgáljatok.” Mindaddig, amíg nem vagy Isten gyermeke, nem szolgálhatsz Istennek. Bűneiddel a fejeden nem szolgálhatod a bűntelen urat. Sőt, bűntől megterhelt lelkiismerettel te magad is alkalmatlan vagy a jóra. Hiába jársz templomba, hiába adakozol, és teszel megannyi dolgot. Krisztus áldozatára van szükséged, ami tetőtől talpig, kívülről és belülről megtisztít. Sőt, egy új szívet ad, amely képes engedelmeskedni Istennek, és követni az akaratát. Krisztusban képes vagy Isten országát építeni. Gondold végig, barátom és testvérem, nem lehet, hogy egy megterhelt lelkiismeret akadályozza a szolgálatodat, teszi gyümölcstelenné munkádat? Ha így van, Isten Igéje felszólít, hogy menj Krisztushoz, kérd lelked megtisztítását, bűnöd meggyűlölését, és felállva újult erővel szolgálj az élő Istennek! Ámen.
� Ám ez az érvelés nem áll meg. A végrendelet jogerősségéhez nem szükséges a végrendelkező halála, hanem az az aláírástól számítva már jogerős. 

